Hun hadde kortvarige lektorvikariater i Kongsberg og Stavanger samt ett år som ansatt ved folkeskolen i Fjotland. Da hun var arbeidsløs i 1926, reiste hun til Marokko og arbeidet som guvernante der. I 1927-1929 var hun vikarierende lektor ved Drammens latinskole, og i perioden 1929-1937 var hun adjunkt i Moss. Deretter virket hun som lektor i Moss, med unntak av skoleåret 1946-1947, da hun var lærer i engelsk og fransk ved Oslo Språkskoles ettermiddagsgymnas. Hun tok endelig avskjed fra læreryrket i 1957.